ขอให้ประชาชนติดตามสภาพอากาศอย่างต่อเนื่อง เนื่องจากช่วงสุดสัปดาห์นี้ปริมาณฝนหลายพื้นที่เพิ่มขึ้นและมีลมกระโชกแรงบางแห่ง
นายเมธี มหายศนันท์ ผู้อำนวยการกองพยากรณ์อากาศ กรมอุตุนิยมวิทยา เปิดเผยถึงสภาพอากาศของประเทศไทยช่วงสุดสัปดาห์นี้ว่า (21-23 พ.ค.64) วันนี้ (21 พ.ค.64) ถึงวันพรุ่งนี้ (22 พ.ค.64) ปริมาณฝนจะลดลงในหลายพื้นที่ยกเว้นภาคใต้ จากนั้นวันที่ 23 พ.ค. เป็นต้นไปปริมาณฝนจะเพิ่มขึ้น ทำให้หลายพื้นที่มีพายุฝนฟ้าคะนองและลมกระโชกแรงเกิดขึ้นบางแห่ง โดยเฉพาะภาคตะวันออกปริมาณฝนร้อยละ 60-70 ของพื้นที่และมีฝนตกหนักบางแห่ง ขณะที่ภาคกลาง ภาคตะวันออกเฉียงเหนือและภาคเหนือ ปริมาณฝนร้อยละ 40-60 ของพื้นที่ มีฝนตกหนักบางแห่งและมีลมกระโชกแรงบางพื้นที่ง ส่วนภาคใต้ปริมาณฝนเพิ่มขึ้นร้อยละ 40-60 ของพื้นที่และมีฝนตกหนักบางแห่ง คลื่นลมในทะเลสูง 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ชาวเรือควรเดินเรือด้วยความระมัดระวัง ขอให้ประชาชนเฝ้าระวังอันตรายจากฝนฟ้าคะนองและติดตามสภาพอากาศอย่างต่อเนื่องผู้อำนวยการกองพยากรณ์อากาศ กล่าวต่อว่า หลังจากวันที่ 23 พฤษภาคมเป็นต้นไปประเทศไทยจะได้รับอิทธิพลจากหย่อมความกดอากาศต่ำกำลังแรงและคาดว่าจะทวีความรุนแรงขึ้นเป็นพายุหมุนเขตร้อนในอ่าวเบงกอล ทำให้หลายพื้นที่มีฝนเพิ่มขึ้น